


	Euroopa Parlament
2024-2029
	[image: EP logo RGB_Mute]



VASTUVÕETUD TEKSTID

[bookmark: TANumber]P10_TA(2025)0161
[bookmark: title]Ryan Corneliuse juhtum Dubais
[bookmark: DocNumber]
[bookmark: PE]PE774.024
[bookmark: Sujet][bookmark: References]Euroopa Parlamendi 10. juuli 2025. aasta resolutsioon Ryan Corneliuse juhtumi kohta Dubais (2025/2796(RSP))
[bookmark: TextBodyBegin]Euroopa Parlament,
–	võttes arvesse meelevaldset kinnipidamist käsitleva ÜRO töörühma arvamust nr 19/2022,
[bookmark: _GoBack]–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et 71aastast Ühendkuningriigi kodanikku Ryan Corneliust, kes on abielus ELi kodanikuga, peetakse alates 2008. aastast meelevaldselt kinni Araabia Ühendemiraatides (AÜE) pärast valesüüdistuste alusel süüdimõistmist pettuses seoses pangalt Dubai Islamic Bank (DIB) kinnisvaraarendusprojekti jaoks saadud laenuga;
B.	arvestades, et esialgu mõisteti talle kümneaastane vangistus ja vahetult enne tema kavandatud vabastamist 2018. aastal pikendati tema karistust veel 20 aasta võrra vastavalt Dubai 2009. aasta seadusele 37, mida kohaldati tagasiulatuvalt ja rahvusvahelisi õigusnorme rikkudes;
C.	arvestades, et inimõiguste organisatsioonide sõnul on AÜE valitsus kasutanud murettekitavalt palju meelevaldseid kinnipidamisi, ebaõiglasi kohtuprotsesse ja väidetavalt ka piinamist;
D.	arvestades, et sõltumatute audiitorite sõnul on DIB poolt Ryan Corneliuselt arestitud kinnisvaraarenduse väärtus tõestatult mitu korda suurem kui tema tasumata võlg pangale;
E.	arvestades, et meelevaldset kinnipidamist käsitlev ÜRO töörühm on kuulutanud tema jätkuva vangistuse rahvusvahelise õiguse rikkumiseks, viidates nõuetekohase menetluse puudumisele, väljapressitud ülestunnistustele, üksikvangistusele, õigusnõustaja andmisest keeldumisele ja araabiakeelsete dokumentide sunniviisilisele allkirjastamisele;
F.	arvestades, et Ryan Corneliust hoitakse endiselt ebainimlikes vanglatingimustes, tema tervis halveneb ja tal puudub nõuetekohane juurdepääs tervishoiuteenustele;
G.	arvestades, et Dubai 2009. aasta seaduse 37 artikli 7 lõikes 1 on sätestatud, et süüdimõistetud isikut (võlgnikku) ei mõisteta vangi, kui ta on üle 70aastane; arvestades, et Ryan Cornelius sai 2024. aastal 70aastaseks ja seetõttu tuleks tema suhtes teha selle seaduse alusel erand;
1.	mõistab hukka Ryan Corneliuse meelevaldse ja pikaajalise kinnipidamise ning nõuab tema ja kõigi teiste meelevaldselt kinni peetud isikute viivitamatut ja tingimusteta vabastamist;
2.	nõuab, et Ryan Corneliusele antaks kohtulikult kaitstav õigus kahjuhüvitisele ja muudele hüvitistele kooskõlas rahvusvahelise õigusega;
3.	nõuab tungivalt, et Dubai ametivõimud tagaksid talle juurdepääsu piisavale ravile ja hooldusele kooskõlas vangide kohtlemise rahvusvaheliste standarditega ning tagaksid tema meelevaldse kinnipidamise sõltumatu uurimise;
4.	mõistab hukka 2009. aasta seaduse 37 tagasiulatuva kohaldamise ning nõuab tungivalt, et AÜE tagaks õiglase kohtumenetluse ja kaotaks võlavangistuse tava; märgib, et Ryan Cornelius on endiselt vanglas, hoolimata sellest, et ametivõimud on arestinud vara, mille väärtus on tema algsest võlast enam kui kaks korda suurem;
5.	väljendab solidaarsust tema perekonnaga;
6.	kutsub Ühendkuningriiki üles võtma kõik vajalikud meetmed, et tagada Ryan Corneliuse vabastamine; nõuab tungivalt, et komisjoni asepresident ning liidu välisasjade ja julgeolekupoliitika kõrge esindaja, ELi inimõiguste eriesindaja, liikmesriigid ja ELi delegatsioon AÜEs tõstataksid tema küsimuse kõigis kahepoolsetes suhetes AÜEga ning jälgiksid tähelepanelikult tema kinnipidamistingimusi;
7.	teeb presidendile ülesandeks edastada käesolev resolutsioon komisjonile, nõukogule, komisjoni asepresidendile ning liidu välisasjade ja julgeolekupoliitika kõrgele esindajale, ELi inimõiguste eriesindajale, liikmesriikidele ning Ühendkuningriigi ja AÜE valitsustele.

